有詔遣移局實錄院因成古詩奉別同舍學士諸公聊佐一笑
作者：劉弇
朝代：宋

paragraphs: 春秋謹嚴書，百史茲考信。
晚周駕而東，弱魯猶足訓。
低昂心權衡，與奪管膚寸。
包羅三八祀，誣始蓋其慎。
一言開慘舒，九地迴斧衮。
密雖異鯤鮞，寬亦漏鯨蜃。
姦魂負芒羞，忠骨蓋棺奮。
肉角死西郊，風味一朝盡。
千秋聖人經，寂寞風雨燼。
三子豪未除，巧語終不近。
早時遷固儔，雄誇掠秋隼。
斧鑿謝前規，沙場出孤駿。
森嚴雖時乏，猶足傲拘窘。
黠兒何厚誣，乞米誑髫齓。
至今汗青手，縮袖齎痛憤。
此道竟寂寥，斯文有遺恨。
於皇宋七世，輝赫到禹舜。
起𧽼下祥祉，郁穆起聲聞。
載祀盈十六，鏟滌無垢釁。
斯民被醇和，淪浹酣九醖。
冠劍趨夔皋，戈鋋老廉藺。
君臣不朽計，邈與事功運。
龍催鼎湖去，墨燥螭凹潤。
際會風雲收，刀尺光景迅。
肧腪歸太史，承乏乃頑鈍。
詔遣陪青箱，隨宜課程趁。
攀緣赤霄堮，颯灑塵土鬢。
嗟我佁儗人，機杼終不韵。
早負江湖心，晚繇道山進。
幺麽亦胡爲，陪躡濫英俊。
捫奎星辰逼，飛辯球琳振。
計工蠹魚上，三載真一瞬。
今者聯結束，如發千里軔。
鷦鷯巢新林，末似枯枝穩。
赬鯉定自勞，何取名赤鯶。
酒徒謝知章，詩敵拋何遜。
徒勞門戶成，慙愧上車問。
猶幸親切連，勿負時通訊。